钦定古今图书集成/理学汇编/文学典/第059卷 > 张祜
## 钦定古今图书集成/理学汇编/文学典/第059卷 > 张祜

按《全唐诗话》：祜长庆中深为令狐楚所知。楚镇天平，
自草荐表，令以诗三百篇随状表进。祜至京，属元稹
在内庭。上问之，稹曰：“祜雕虫小巧，壮夫不为。或奖激
之，恐变陛下风教。”上颔之。由是失意东归，有孟浩然
“身更不疑”之句。“故国三千里，深宫二十年。一声河满
子，双泪落君前。自倚能歌曲，先皇掌上怜。新声何处
唱，肠断李延年。”二章，祜所作宫词也，传入宫禁。武宗
疾笃，目孟才人曰：“吾即不讳，尔何为哉？”才人指笙囊
泣曰：“请以此就缢。”上恻然，复曰：“妾尝艺歌，请对上歌
一曲，以泄其愤。”上许，乃歌一声《河满子》，气亟立殒。上
令医候之，曰：“体尚温而肠已绝。”帝崩，柩重不可举。或
曰：“非俟才人乎？”爰命其榇，榇至，乃举祜为《孟才人，叹
序》曰：“才人以诚死，上以诚命，虽古之义激，无以过也。”
歌曰：“偶因歌态咏娇嚬，传唱宫中十二春。却为一声
《河满子》，下泉须吊旧才人。”

按《郡阁雅言》：张祜素藉诗名，凡知己者皆当世英儒。
故杜牧之云：“谁人得似张公子，千首诗轻万户侯。”祜
有《华清宫诗》，为世所称云：“龙虎旌旗雨露飘，凤池歌
断玉山摇。明皇上马太真去，红杏满园香自消。”
按《青阳县志》：“张祜，字承吉，南陵乡人，唐才子之最。一
时贤俊多与之游。令狐楚镇天平日荐之，书奏不报，
每以”贤能受辟诸侯府。性狷介，不容物，辄自劾去。至
润州，慕曲阿古淡有南朝遗风，遂侨寓焉。值杜牧守
池州，登九华楼，作诗寄祜，祜亦赋诗奉答。太和中卒。
所著有《张处士诗》三卷，行于世。皮日休、陆龟蒙等有
诗吊之。

按《野客丛谈》：“张祜，《唐书》无传，有文集十卷，不著本末。
其粗见于《松陵集》。颜萱序中曰：‘过祜丹阳故居，已易
他主。祜有四男一女，男曰椿儿、桂儿、椅儿、杞儿，三已
物故，惟杞为遗孕，与女尚存。故姬崔氏，霜鬓黄冠，杖
策迎门，与之话旧，历然可听。琴书图籍，今属他人。横
塘之西，有田数百亩，力既贫窭，十年不耕，岁赋万钱，
求免无所’。”陆龟蒙亦序曰：“祜元和中作宫体小诗，辞
曲艳发。及老大，稍窥建安风格。或荐之天子，书奏不
下，受辟于诸侯府。性狷介，不容物，辄自劾去。居曲阿，
性嗜水石，悉力致之。不蓄善田利产，为身后计。死未二十年，而故姬遗孕，冻馁不暇。”观二公所序，可以见
祜平生大略矣。按《松陵集》，时事在咸通闲。龟蒙所谓
“死未二十年”之语推之，祜死于宣宗大中之初年，是
祜经涉十一朝也。计死时且百二十岁，其寿如此之
长，是未可深诘也。祜尝有诗曰：“椿儿绕树春园里，桂
子寻花夜月中。”又诗曰：“一身扶杖二儿随。”《桂苑丛谈》
惟知祜有此二子，不知又有所谓椅儿、杞儿者，并表
而出之。